Mirach se ligging (in die rooi sirkel).
Mirach (ook bekend as Beta Andromedae of β And) is ’n prominente ster 197 ligjare van die Son af in die noordelike sterrebeeld Andromeda. Dit lê noordoos van die Groot Vierkant van Pegasus. Dit word algemeen deur sterrekykers gebruik om die Andromeda-sterrebeeld te vind. Die sterrestelsel NGC 404, ook bekend as Mirach se Spook, kan sewe boogminute van daar af gesien word.
Die ster het ’n gemiddelde skynbare magnitude van 2,05, wat dit die helderste ster in die sterrebeeld maak. Die magnitude wissel egter effens tussen 2,01 en 2,1. Die skynbare magnitude word met 0,06 verminder deur gas en stof tussen die Aarde en die ster.
Beta Andromedae is ’n rooireus met ’n sterreklassifikasie van M0 III. Sedert 1943 dien die ster se spektrum as een van die stabiele verwysingspunte waarvolgens ander sterre geklassifiseer word. Daar word vermoed dit is ’n halfreëlmatige veranderlike, waarvan die skynbare magnitude tussen 2,01 en 2,1 wissel. In hierdie stadium van die ster se evolusie het dit uitgesit tot omtrent 100 keer die grootte van die Son. Sy ligsterkte is 1 995 keer dié van die Son en sy oppervlaktemperatuur 3 842 K.
Die ster se Bayer-naam is "Beta Andromedae" en sy Flamsteed-naam "43 Andromedae". Die tradisionele naam is "Mirach", met verskeie variasies soos Mirac, Mirar, Mirath, Mirak, ens. Dit kom van die Arabiese مئزر mīzar, "gordel", en verwys na die ster se posisie aan die linkerheup van prinses Andromeda.
In 2016 het die Internasionale Astronomiese Unie se sternaamwerkgroep (WGSN) die naam "Mirach" vir die ster goedgekeur.
↑ Mirach, MSN Encarta. Besoek op 19 Augustus 2008. Geargiveer 2009-10-31.
Mirach op WikiSky: DSS2, SDSS, GALEX, IRAS, Hydrogen α, X-Ray, Astrophoto, Sky Map, Artikels en foto's
Ontsluit van "https://af.wikipedia.org/w/index.php?title=Mirach&oldid=2014490"
Die bladsy is laas op 11 Julie 2019 om 12:17 bygewerk.